Абул-Хьасан аль-АшӀари
Абул-Хьасан Ӏали ибн ИсмаӀил аль-АшӀари (Ӏаьр. أبو الحسن علي بن إسماعيل الأشعري‎‎) — иза гӀараваьлла исламан Ӏилманча а, мужтахӀид а, мужаддид а ву. Цуьнга диллина ду ашӀарийн мазхӀаб. Сахьаби волчу Абу Муса аль-АшӀарин тӀаьхьенах ву иза. Исламан Ӏакъидат къеггина лардинчу мужтахӀидийн а, мужаддидийн а баккхийчу имамех цхьаъ ву иза. БӀешерашкахь дукха Ӏеламнах тӀаьхьахӀиттина хилла цунна вайн замане кхаччалц. Шен дахаран йуьххехь муӀтазаллин мазхӀабехь хилла иза, цул тӀаьхьа тоба а дина, цуьнах вухавирзина иза. МуӀтазилаш олуш хиллачу дешнех а дӀацӀанвелла хилла иза. Масала, цара олуш хилла Къуръан кхоьллина ду.